efsyn.gr

Όργιο καταστολής από τα ΜΑΤ και κυνηγητό κατά κατοίκων από την... αυγή έως το σούρουπο ● Με γενική απεργία την Τετάρτη απαντούν κάτοικοι και τοπική αυτοδιοίκηση ● Δεν κάνει πίσω η κυβέρνηση ●Πυρ ομαδόν από την αντιπολίτευση

Το σκληρό κατασταλτικό της πρόσωπο επέλεξε να δείξει στους κατοίκους της Λέσβου και της Χίου η κυβέρνηση με αφορμή την έναρξη των εργασιών κατασκευής των κλειστών κέντρων κράτησης προσφύγων και μεταναστών.

Εκατοντάδες μέλη των δυνάμεων ΜΑΤ έπνιξαν σε χημικά και δακρυγόνα τόσο τις πρωινές όσο και τις απογευματινές συγκεντρώσεις διαμαρτυρίας και στα δύο νησιά, φανερώνοντας την κεντρική, πλέον, επιλογή της κυβέρνησης (όπως διαφαίνεται και από τις σημερινές εξελίξεις στην ΑΣΟΕΕ) να ασκήσει πολιτική μέσω των δυνάμεων καταστολής.

Με γενική απεργία την Τετάρτη και νέες κινητοποιήσεις απαντούν οι τοπικές κοινωνίες.

►Διαβάστε την live κάλυψη των σημερινών γεγονότων ΕΔΩ

Κυνηγητό από την… αυγή έως το σούρουπο

Αναβρασμός επικρατούσε και στα δύο νησιά ήδη από χθες το βράδυ, όταν και έγινε γνωστό πως η κυβέρνηση μεταφέρει εν κρυπτώ με πλοία της γραμμής εκατοντάδες άνδρες των ΜΑΤ, αλλά και κλούβες και μηχανήματα του στρατού.

Από τις πρώτες στιγμές της άφιξης των δυνάμεων στο νησί οι εικόνες παρέπεμπαν σε στρατιωτική απόβαση με χημικά και δακρυγόνα κατά των συγκεντρωμένων.

Οι επιχειρήσεις συνεχίστηκαν όλη την ημέρα με την περιοχή Αίπος της Χίου και την περιοχή Καράβα της Λέσβου να βρίσκονται στο επίκεντρο.

Τόσο στις πρωινές όσο και στις απογευματινές συγκεντρώσεις διαδηλωτές δέχθηκαν απρόκλητες επιθέσεις από τα ΜΑΤ που έπνιξαν τις περιοχές στα χημικά, ενώ τοπικά μέσα κάνουν λόγο για περισσότερους από δεκαπέντε τραυματίες.

Επιθέσεις στη Καράβα Στην Καράβα απωθούν κι άλλο τα ΜΑΤ τους κατοίκους προς τη Μυτιλήνη έχοντας περικυκλώσει από βουνό και ακτή https://www.stonisi.gr/post/7159/dakrygona-kai-krotoy-lampshs-sth-karava-video Gepostet von Στο Νησί am Dienstag, 25. Februar 2020

https://www.facebook.com/watch/?ref=external&v=181538329936871

βίντεο από την αστυνομική καταστολή στη Λέσβο

Τα κύρια σημεία των συγκρούσεων στη Λέσβο ήταν στο Διαβολόρεμα και στην Καράβα. Δηλαδή στα δύο άκρα του δρόμου που οδηγεί στην επιταγμένη έκταση. Τελικά τα μηχανήματα του Στρατού κατάφεραν να εγκατασταθούν στην περιοχή καθώς έφτασαν εκεί χρησιμοποιώντας παράδρομο μέσα από το δάσος στην περιοχή Πετροβούνι. Στην Καράβα η Αστυνομία αντιμετωπίζει δύο μέτωπα, ένα των κατοίκων της περιοχής του Μανταμάδου στα βόρεια και ένα των προερχόμενων από τη Μυτιλήνη και τα άλλα χωριά της ευρύτερης περιοχής στα νότια.

Δυναμική απάντηση και γενική απεργία

Οι κάτοικοι των δύο νησιών, αλλά και οι κεντρικοί παράγοντες της τοπικής αυτοδιοίκησης αντέδρασαν άμεσα στην προκλητική αστυνομική παρουσία, η ΑΔΕΔΥ κήρυξε απεργία και πολλά καταστήματα έβαλαν λουκέτο με τους κατοίκους να συγκεντρώνονται στις κεντρικές πλατείες.

Το απόγευμα, έπειτα από έκτακτη σύσκεψη, η Περιφέρεια Βορείου Αιγαίου αποφάσισε την πραγματοποίηση γενικής απεργίας και αύριο (Τετάρτη) στη Λέσβο και στη Χίο, ενώ αναμένονται νέες κινητοποιήσεις από τους κατοίκους.

βίντεο από τις συγκρούσεις στη Χίο

Αδιάλλακτη η κυβέρνηση

Το αυταρχικό κυβερνητικό αφήγημα φρόντισε αναπτύξει από νωρίς την Τρίτη ο κυβερνητικός εκπρόσωπος προειδοποιώντας πως δεν υπάρχει άλλος δρόμος πέρα από το κυβερνητικό σχέδιο.

«Ξεκινούν άμεσα οι εργασίες για τις κλειστές δομές στα πέντε νησία» είπε ο Στ. Πέτσας κατά τη διάρκεια της ενημέρωσης των πολιτικών συντακτών συμπληρώνοντας πως δεν μπορεί να διαιωνίζεται ο διάλογος. «Πρέπει άμεσα να κλείσουν οι υφιστάμενες δομές για να φτιαχτούν οι νέες», ανέφερε ο κυβερνητικός εκπρόσωπος, σημειώνοντας ακόμη πως: «Οι κλειστές δομές θα είναι μακριά από τον αστικό ιστό, θα παρέχουν πρωτοβάθμιες υπηρεσίες υγείας (αποσυμφορίζοντας έτσι τα νοσοκομεία στα νησία), θα προσληφθεί προσωπικό με βάση την εντοπιότητα, ενώ θα συμβάλουν και στην αποτροπή νέων αφίξεων από τα τουρκικά παράλια, σε όσους δεν δικαιούνται άσυλο.